Twee dood tydens geweld in HammanskraalEen van die mans wat Maandag (23 Mei 2016) in Hammanskraal doodgemaak is. Die foto is digitaal gemanipuleer weens die grafiese aard daarvan. Foto: Twitter Kapt. Tsekiso Mofokeng, woordvoerder van die polisie, het aan Maroela Media gesê ŉ geveg het uitgebreek tussen inwoners van Hammanskraal en werknemers van maatskappye wat aangestel is om plakkershutte wat onwettig op munisipale grond opgerig is, te verwyder. “Die geveg het gewelddadig geraak en twee mense is in die proses dood,” het hy gesê. Nog ses mense is beseer. Mofokeng wou nie kommentaar lewer oor bewerings dat die mense glo lewend aan die brand gesteek is nie. “In hierdie stadium weet ons nog nie hoe hulle doodgemaak is nie. Dit sal deel vorm van die polisie se ondersoek,” het hy gesê. Grafiese foto’s van die liggame het Maandag op sosiale media die ronde gedoen en daar is beweer dat die oorledenes werknemers was wat deur die Tshwane Metro gekontrakteer was. Mofokeng kon dit egter nie onmiddellik bevestig nie. Mofokeng het gesê agt voertuie, wat vragmotors en busse insluit, is ook deur inwoners aan die brand gesteek en heeltemal verwoes. “Sake van moord, poging tot moord en openbare geweld word ondersoek. Niemand is nog tot dusver in hegtenis geneem nie en die polisie se ondersoek gaan voort,” het hy gesê. Volgens Mofokeng is die situasie tans kalm, maar onruspolisiebeamptes is steeds op die toneel om die situasie te monitor.